text: El CF les Franqueses s'emporta el derbi vallesà de #2cat4 amb un gol de David Sánchez al temps afegit | La Jornada del Vallès
  Inici Futbol El CF les Franqueses s'emporta el derbi vallesà de #2cat4 amb un...
  El CF les Franqueses s'emporta el derbi vallesà de #2cat4 amb un gol de David Sánchez al temps afegit
  Els de Jordi Jornet i Manolo Parralo van vèncer el conjunt de David Parra en un derbi vallesà marcat per la igualtat i la intensitat. Tercera victòria consecutiva per l'equip franquesí que manté la quarta posició de la taula. Per la seva part, el CF Parets perd el liderat i baixa a la 3a posició, a dos punts del nou líder
  Intensitat, ambició i igualtat. Serien els tres adjectius que millor definirien el derbi del Vallès Oriental que va tenir lloc ahir entre el CF Les Franqueses i el CF Parets al Municipal de Corró d'Avall. Dos conjunts amb unes idees de joc contraposades: un equip paretà que és, sens dubte, un dels més competitius de la categoria, amb la base d'una defensa implacable i un joc més directe; i l'esquadra de Jordi Jornet i Manolo Parralo, un equip amb un joc més associatiu que gaudeix de possessions més llargues.
  La solidesa defensiva dels dos conjunts va ser l'element més destacat dels 90 minuts. Els de David Parra, que havien sumat els darrers 22 punts de 24 en joc, van completar un partit molt seriós en defensa, mostrant-se molt segurs i creant perill amb pilotades buscant Fran González. Per la seva part, l'equip local va portar el pes del partit, amb un joc més elaborat, tot i que li va mancar efectivitat. Als darrers 10 minuts, el CF Parets va tenir fins a dues clares ocasions per avançar-se però es va topar amb una brillant actuació del porter local Dani Sánchez, que va tornar a ser decisiu com en la darrera jornada, en la victòria de l'equip al camp del Premià. Sigui com sigui, va acabar sent el CF Les Franqueses el que va donar el cop definitiu, al darrer sospir, al minut 93, amb una diana de David Sánchez, que va rematar a plaer una precisa centrada d'Isaac Rubio.
  La victòria, tercera consecutiva, permet el conjunt franquesí conservar la quarta plaça amb 23 punts, a dos del mateix Parets, que perd el liderat i baixa a la tercera posició, i també a dos del Vic Riuprimer. Els de Jordi Jornet i Manolo Parralo queden, així, a 4 punts del líder, el Matadepera, que segueix invicte i serà un os dur de rosegar pels equips del Vallès Oriental amb opcions d'ascens.